Zagreb, 28. svibnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnice Marine Gučanin, zamjenice općinskog načelnika Općine Udbina,** na 128. sjednici, održanoj 28. svibnja 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnice Marine Gučanin, zamjenice općinskog načelnika Općine Udbina, neće se pokrenuti, obzirom da iz zaprimljenog očitovanja i dokumentacije, samo postojanje poslovnog odnosa Općine Udbina s trgovačkim društvom Colas Hrvatska d.d., u razdoblju njezinog obnašanja dužnosti, a bez utvrđene bilo kakve osobne povezanosti dužnosnice s navedenim društvom, ne upućuje na moguću povredu odredbi ZSSI-a.**

Obrazloženje

U Povjerenstvu je 22. siječnja 2020. pod brojem 711-U-290-P-12/20-01-3, zaprimljena neanonimna prijava mogućeg sukoba interesa podnesena protiv dužnosnice Marine Gučanin, zamjenice općinskog načelnika Općine Udbina, povodom koje se vodi predmet P-12/20.

U navedenoj prijavi u bitnome se navodi da su u provedbi javnih projekata financiranih od strane Ministarstva regionalnog razvoja i fondova Europske unije i Općine Udbina korist ostvarivali dužnosnica Marina Gučanin te jedan zaposlenik Općine Udbina. Navodi se da je na internetu objavljen foto i video materijal iz kojeg proizlazi da su radnici trgovačkog društva COLAS d.d., koje je bilo izvođač radova za naručitelja Općinu Udbina, obavljali radove u njezinu korist u razdoblju provedbe navedenog javnog projekta. Iznosi da je na opisani način dužnosnica zlouporabila svoje ovlasti koje proizlaze iz obnašanja javne dužnosti zamjenice općinskog načelnika Općine Udbina, kako bi za sebe postigla osobni probitak, čak i ako su ove radove platili.

U prijavi se konkretizira da je prilikom uređenja parkirališta kod stambene zgrade bana I. Karlovića br. 1 i br. 3 i pješačke staze kod stambene zgrade Trg sv. Lucije br. 5, trgovačko društvo Colas d.d. izvelo radove na adresi ………………...

U izvješćima o imovinskom stanju koja je podnosila Povjerenstvu, dužnosnica je navodila da je prijavljena na adresi prebivališta u Udbini, ………………..

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnica Marina Gučanin obnašala dužnost zamjenice općinskog načelnika Općine Udbina iz redova hrvatskog naroda u mandatu 2017. – 2021. te da je na lokalnim izborima održanima 16. svibnja 2021. izabrana na istu dužnost u mandatu 2021. – 2025.

Člankom 3. stavkom 1. podstavkom 39. ZSSI-a istog članka ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je dužnosnica Marina Gučanin povodom obnašanja dužnosti zamjenice općinskog načelnika Općine Udbina obvezna postupati sukladno odredbama ZSSI-a.

Povjerenstvo je radi ocjene osnovanosti i vjerodostojnosti navoda neanonimne prijave zatražilo od Općine Udbina dopisom Broj: 711-I-155-P-12/20-03-17 od 31. siječnja 2020. očitovanje na okolnosti je li u razdoblju od svibnja 2017. do danas Općina Udbina stupala u poslovni odnos s navedenim trgovačkim društvom, ako da je li istom prethodio javni natječaj, tko je odlučivao o nastanku navedenog poslovnog odnosa i koliko sredstava je Općina Udbina isplatila u korist navedenog trgovačkog društva u tom poslovnom odnosu, zajedno sa cjelokupnom dokumentacijom koja se odnosi na taj poslovni odnos (tekst javnog natječaja, odluke o odabiru, ugovori).

Također, Povjerenstvo je dopisom Broj: 711-I-154-P-12/20-02-17 od 31. siječnja 2020. od trgovačkog društva Colas Hrvatska d.d. dopisom Broj: 711-I-155-P-12/20-03-17 od 31. siječnja 2020. zatražilo očitovanje je li dužnosnica Marina Gučanin, kao fizička osoba angažirala navedeno društvo, ako jest kada je nastao navedeni poslovni odnos, što je bio predmet i koliko je iznosila njegova vrijednost te je li isti plaćen i tko je podmirio račune, zajedno sa dostavom faktura i ostale dokumentacije koja se na odnosi na taj poslovni odnos.

Općina Udbina očitovala se dopisom, KLASA: 080-01/20-01/01, URBROJ: 2125/12-01-20-2 od 11. veljače 2020. u kojem se navodi da je u razdoblju od 2017. do danas s trgovačkim društvom Colas Hrvatska d.d. stupala u poslovne odnose sklapanjem ugovora o nabavi radova, po provedenim postupcima nabave sukladno odredbama Zakona o javnoj nabavi („Narodne novine“, broj 120/16.) i Pravilnika Općine Udbina o provođenju postupaka jednostavne nabave robe, radova i usluga, i to za predmete nabave 1. Uređenje nerazvrstane ceste u naselju Ondić, ugovoreni iznos 285.027,26 kn (s PDV-om), ukupni isplaćeni iznos 227.241,91 kn, 2. Rekonstrukcija ceste Podudbina – Rebić, ugovoreni iznos radova 2.094.018,88 kn (s PDV-om), ukupni isplaćeni iznos 2.081.377,63 kn, 3. Uređenje parkirališta stambene zgrade bana Ivana Karlovića 1 i 3 i pješačke staze zgrade Trg sv. Lucije 5, ugovoreni iznos radova 369.957,41 kn (s PDV-om), ukupni isplaćeni iznos 323.550,68 kn, 4. Uređenje pristupne ceste i parkirališta stambene zgrade na adresi Podudbina 16 - JN 25-2019, ugovoreni iznos radova 339.487,59 kn (s PDV-om), ukupni isplaćeni iznos 336.190,41 kn, te 5. Uređenje nerazvrstane ceste u naselju Kurjak, ugovoreni iznos radova 568.547,59 kn, ukupni isplaćeni iznos 565.381,31 kn.

Navodi se da je nabava pod točkom 2. financirana sredstvima Europske unije i proračuna Općine Udbina, a nabave pod točkama 1., 3., 4. i 5. sredstvima proračuna Općine Udbina i državnog proračuna (ministarstva, središnji državni ured).

Iznosi se da su postupci nabave provedeni sukladno Zakonu o javnoj nabavi i podzakonskim propisima iz područja nabave te da su za svaku nabavu imenovani ovlašteni predstavnici naručitelja zaduženi za pripremu i provođenje postupka nabave, dok je odgovorna osoba naručitelja, općinski načelnik Općine Udbina bio zadužen za donošenje odluka o odabiru najpovoljnije ponude te sklapanje ugovora o nabavi. Zaključno se ističe da su objave u postupcima nabave kao i registri ugovora nabave dostupni na službenoj internetskoj stranici Općine Udbina.

Očitovanju Općine Udbina priložena je dokumentacija koja se odnosi na navedene poslovne odnose: za 1. Uređenje nerazvrstane ceste u naselju Ondić, narudžbenica od 29. kolovoza 2017. za uslugu nadzora nad radovima na iznos od 9.500,00 kn, koju je potpisao dužnosnik Josip Seuček, općinski načelnik Općine Udbina, upućena trgovačkom društvu Engrad d.o.o. te odluka o prihvaćaju ponude za taj iznos koju je 29. kolovoza 2017. donio dužnosnik Josip Seuček, Ugovor o izvođenju radova koji je Općina Udbina, zastupana po dužnosniku Josipu Seučeku, 1. rujna 2017. sklopila s trgovačkim društvom Colas Hrvatska d.d., vrijednost radova 285.027,26 kn, predmet ugovora uređenje makadamske ceste u naselju Ondić, nakon što je isti dužnosnik 16. kolovoza 2017. donio odluku o odabiru najpovoljnije ponude zaprimljene po objavi poziva za dostavu ponude s dokumentacijom za nadmetanje od 26. srpnja 2017., koji je objavljen u elektroničkom oglasniku javne nabave (drugi ponuditelj društvo Lika ceste d.o.o. na iznos ponude od 297.860,75 kn), pri čemu su ponude ocjenjivali ovlaštenici predstavnici naručitelja, 2. za Rekonstrukcije ceste Podudbina – Rebić, Ugovor o javnoj nabavi koji je Općina Udbina, zastupana po dužnosniku Josipu Seučeku, 19. srpnja 2018. sklopila s trgovačkim društvom Colas Hrvatska d.d., vrijednost radova 2.094.018,88 kn (1.675.215,10 kn bez PDV-a), predmet ugovora navedena rekonstrukcija ceste, nakon što je navedeni dužnosnik 8. lipnja 2018. donio odluku o odabiru ponude kao ekonomski najpovoljnije po provedenom otvorenom i javno objavljenom postupku javne nabave (ponuda drugih ponuditelja Lika ceste d.o.o. na iznos od 1.855.934,57 kn te Strabag d.o.o. na iznos od 1.756.366,11 kn, obje bez PDV-a), 3. za Uređenje parkirališta stambene zgrade bana Ivana Karlovića 1 i 3 i pješačke staze zgrade Trg sv. Lucije 5, narudžbenica od 19. srpnja 2019. za uslugu nadzora nad radovima na iznos od 8.750,00 kn, koju je potpisao dužnosnik Josip Seuček, općinski načelnik Općine Udbina, upućena trgovačkom društvu Engrad d.o.o. te ponuda navedenog trgovačkog društva od 15. srpnja 2019., Ugovor o uređenju parkirališta stambene zgrade bana Ivana Karlovića 1 i 3 i pješačke staze zgrade Trg sv. Lucije 5, koji je Općina Udbina, zastupana po dužnosniku Josipu Seučeku, 18. srpnja 2019. sklopila s trgovačkim društvom Colas Hrvatska d.d., vrijednost radova 369.957,41 kn, predmet ugovora uređenje parkirališta, pristupnog puta i sustava oborinske odvodnje stambene zgrade u Ulici bana Ivana Karlovića 1 i 3 te uređenje pješačke staze i prostora ispred zgrade Trg sv. Lucije 5, nakon što je poziv za dostavu ponuda s dokumentacijom za nadmetanje objavljen na internetskoj stranici naručitelja te je navedeno društvo dostavilo jedinu ponudu u tom postupku, koja je prihvaćena odlukom o odabiru koju je 1. srpnja 2019. donio dužnosnik Josip Seuček, općinski načelnik Općine Udbina, 4. za Uređenje pristupne ceste i parkirališta stambene zgrade na adresi Podudbina, narudžbenica za usluge stručnog nadzora od 15. srpnja 2019. upućena društvu Engrad d.o.o. na iznos od 10.450,00 kn te ponuda tog društva za te usluge od 15. srpnja 2019, Ugovor o uređenju pristupne ceste i parkirališta stambene zgrade na adresi Podudbina 16, koji je Općina Udbina, zastupana po dužnosniku Josipu Seučeku sklopila 18. srpnja 2019. s trgovačkim društvom Colas Hrvatska d.d., predmet ugovora navedeno uređenje pristupne ceste i parkirališta, vrijednost ugovora 339.487,59 kn, nakon što je navedeni dužnosnik donio odluku o odabiru najpovoljnije ponude 1. srpnja 2019. po zaprimanju jedine ponude navedenog trgovačkog društva u objavljenom pozivu za dostavu ponuda s dokumentacijom za nadmetanje objavljen na internetskoj stranici naručitelja, 5. za Uređenje nerazvrstane ceste u naselju Kurjak, Ugovor o pružanju usluge stručnog nadzora s trgovačkim društvom ADL struktura d.o.o. koji je Općina Udbina, zastupana po dužnosniku Josipu Seučeku sklopila 20. rujna 2019., Ugovor o uređenju nerazvrstane ceste u naselju Kurjak, koji je Općina Udbina, zastupana po dužnosniku Josipu Seučeku sklopila 3. rujna 2019. s trgovačkim društvom Colas Hrvatska d.d., predmet ugovora uređenje navedene nerazvrstane ceste, vrijednost ugovora 568.547,59 kn, nakon što je navedeni dužnosnik donio odluku o odabiru najpovoljnije ponude 26. kolovoza 2019. po zaprimanju jedine ponude navedenog trgovačkog društva u objavljenom pozivu za dostavu ponuda s dokumentacijom za nadmetanje objavljen na internetskoj stranici naručitelja.

Trgovačko društvo Colas Hrvatska d.d. očitovalo se dopisom od 13. veljače 2020., u kojem se navodi da je uvidom u njihove evidencije utvrđeno da Marina Gučanin nije registrirana kao kupac te da ista nikada nije angažirala to društvo niti je s njom nastao bilo kakav poslovni odnos, slijedom čega ne postoji ni poslovna dokumentacija koja bi mogla biti dostavljena Povjerenstvu. Također se navodi da nisu utvrđene tražbine prema navedenoj dužnosnici te se ističe da je na području Općine Udbina trgovačko društvo Colas Hrvatska d.d. bilo u poslovnom odnosu s Općinom Udbina, Županijskom upravom za ceste Ličko-senjske te trgovačkim društvima FARMA ANGUS d.o.o. i GRADITELJ d.o.o.

Povjerenstvo je izvršilo uvid u povijesni izvadak nadležnog Trgovačkog suda u Varaždin za trgovačko društvo Colas Hrvatska d.d., OIB: 58701507957.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

U situaciji u kojoj bi u provedbi javnog projekta sufinanciranog od tijela javne vlasti u kojem obnaša dužnost osigurana sredstva, osim za objekte i infrastrukturu javne namjene, bila utrošena i za radove na objektima u privatnom vlasništvu dužnosnice, odnosno na onima koje koristi za svoje privatne potrebe, moglo bi se raditi o zlouporabi posebnih ovlasti koje pripadaju dužnosnici.

Također, postoji veliki koruptivni rizik ako bi dužnosnica u obnašanju javne dužnosti odlučivala o nastanku poslovnog odnosa s poslovnim subjektom s kojim je istodobno u poslovnom odnosu kao fizička osoba. Iako nije ograničena u odabiru poslovnih partnera kada sklapa ugovore u svojstvu fizičke osobe za vlastite interese, u opisanoj situaciji, ukoliko bi dužnosnica koristila nastanak poslovnih odnosa s Općinom Udbina kako bi u privatnom poslovnom aranžmanu za sebe ishodila povoljnije uvjete od onih pod kojima neko trgovačko društvo uobičajeno prodaje iste stvari, odnosno pruža iste ili slične usluge, moglo bi se raditi o elementima koji bi upućivali na povredu odredbi ZSSI-a, jer bi tada dužnosnica koristila obnašanje dužnosti kako bi za sebe postigla probitak.

Iz zaprimljenih očitovanja i dokumentacije Općine Udbina proizlazi da je u razdoblju u od svibnja 2017., u kojem dužnosnica Marina Gučanin obnaša dužnost zamjenice općinskog načelnika Općine Udbina, do dana izrade i upućivanja očitovanja Općine Udbina u veljači 2020., nastalo pet poslovnih odnosa Općine Udbina s trgovačkim društvom Colas Hrvatska d.d., od kojih su u jednom poslovnom odnosu, pored sredstava Općine Udbine korištena i sredstva fondova Europske unije, dok su u preostalih četiri uz novčani iznos osiguran u općinskom proračunu bili na raspolaganju iznosi osigurani u državnom proračunu.

Ukupna vrijednost ugovorenih poslovnih odnosa u tom je razdoblju iznosila 3.657.038,73 kn, a vrijednost stvarno isplaćenih troškova prema navodima očitovanja Općine Udbina iznosila je 3.533.741,94 kn, odnosno utvrđena je razlika u visini od 123.296,79 kn ugovorno preuzetih obveza koje prema ovim navodima Općina Udbina nije podmirila trgovačkom društvu Colas Hrvatska d.d.

Dužnosnica nije donosila odluke niti poduzimala radnje koje se prethodile njihovom nastanku, već je to činio dužnosnik Josip Seuček, općinski načelnik Općine Udbina, koji je u otvorenom postupku javne nabave nakon javnog prikupljanja ponuda, odnosno u jednostavnom postupku nabave po javno objavljenom pozivu za dostavom ponuda, a nakon što su ovlašteni predstavnici naručitelja, Općine Udbina ocjenjivali zaprimljene ponude, donosio odluke o njihovu prihvatu (odabiru) te u ime Općine Udbina sklapao ugovore.

Nastanak ovih poslovnih odnosa sa stajališta odredbi ZSSI-a sam po sebi nije sporan, jer se u prijavi ne iznose okolnosti iz kojih bi proizlazila neka vrsta povezanosti bilo kojeg dužnosnika Općine Udbina s tim trgovačkim društvom, a kojom bi bila dovedena u pitanje njihova nepristranost kada odlučuju o nastanku poslovnih odnosa ili koja bi predstavljala takvu zakonski propisanu zapreku za sam nastanak poslovnih odnosa.

U prijavi se posebno ističe da je u okviru provedbe uređenja parkirališta stambene zgrade bana Ivana Karlovića 1 i 3 i pješačke staze zgrade Trg sv. Lucije 5, financiranog sredstvima Općine Udbina i državnog proračuna, izvršen zahvat asfaltiranja dvorišta na adresi …………………… u Udbini, gdje dužnosnica Marina Gučanin ima prebivalište, za koji je utvrđena razlika od 46.406,63 kn između ugovorenih i stvarno plaćenih troškova.

Nadalje, iz odredbi Ugovora sklopljenog 18. srpnja 2019. s trgovačkim društvom Colas Hrvatska d.d. ne proizlazi da bi bila ugovorena ova obveza na predmetnoj adresi, odnosno iz pribavljene dokumentacije nije utvrđeno da bi iste radnje, ako je do njih uopće došlo, mimo ugovorenih obveza bile plaćene od strane Općine Udbina, dok iz očitovanja tog trgovačkog društva ne proizlazi da bi dužnosnica privatno angažirala navedeno trgovačko društvo.

Pored toga što je izvršenim uvidom u službenu dokumentaciju Općine Udbina utvrđeno kako trgovačkog društvo Colas Hrvatska d.d. nije izvršilo radove asfaltiranja dvorišta na adresi …………………… u Udbini, iz očitovanja navedenog trgovačkog društva proizlazi da dužnosnica kao fizička osoba nije bila u poslovnom odnosu s tim društvom.

Međutim, kako prema podnositelju prijave javno objavljeni foto i video materijal upućuje na mogućnost da su u razdoblju kada su izvodili radove po sklopljenom ugovoru s Općinom Udbina ujedno bili izvođeni radovi asfaltiranja dvorišta na adresi ………………….. u Udbini, što se dovodi u svezu s trgovačkim društvom Colas Hrvatska d.d., dužnosnica Marina Gučanin bi u svrhu ostvarivanja načela transparentnosti u obnašanju javne dužnosti sama mogla razjasniti jesu li ti radovi izvršeni, ako jesu tko ih je izvršio te tko ih je platio.

Iz očitovanja i dokumentacije Općine Udbina te trgovačkog društva društvom Colas Hrvatska d.d. ne proizlazi da bi, pored postojanja poslovnog odnosa tog društva s Općinom Udbina, u razdoblju u kojem obnaša dužnost zamjenice općinskog načelnika Općine Udbina, dužnosnica Marina Gučanin privatno angažirala navedeno društvo, niti je utvrđeno da bi bila isplaćivana sredstva Općine Udbine za radove asfaltiranja površine nekretnine koju koristi.

Kako iz prethodno iznesenih okolnosti te podataka nadležnog trgovačkog suda ne proizlazi da dužnosnica Marina Gučanin ima poslovnih udjela u navedenom trgovačkom društvu, niti da u istom obavlja upravnu (izvršnu) ili nadzornu funkciju, odnosno da bi na drugi način bila s njime povezana, nisu utvrđene okolnosti da bi dužnosnica u ovoj situaciji bila u sukobu interesa, niti da bi došlo do moguće povrede ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Marina Gučanin, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana